'Opwek van dooie man': Begrafnis-dienste kla | Netwerk24
Deur Reneilwe Dhludhlu 26 Februarie 2019 12:35
Drie begrafnisdienste wil regstappe oor kwaadwillige saakbeskadiging teen 'n Johannesburgse pastoor doen wat beweer dat hy 'n man uit die dood opgewek het.
Dit kom nadat 'n video van die voorval op sosiale media versprei is.
Die video is Sondag geneem. Daarin staan pastoor Alph Lukau van die Alleluia Ministries in Johannesburg oor die "lyk" van 'n man wat as Elliot Masango geïdentifiseer is, waar hy in 'n doodskis lê. Die pastoor beweeg sy hande oor die "lyk" terwyl hy vir die man bid.
Hy druk met sy hande teen Masango se liggaam terwyl hy roep: "Word wakker!" Masango maak dan sy oë oop en sit regop in die kis. Later loop hy selfs tussen die kerkgangers rond.
Die begrafnisdienste Kings and Queens Funerals, Black Phoenix en Kingdom Blue wil nou regstappe teen Lukau doen nadat hy hul dienste gebruik het.
Die "dooie man" is weer lewend en haal asem. Foto: Twitter/ @AlphLukau
"Ons distansieer ons van die veronderstelde opwekking van 'n dooie man, wat na bewering in ons lykshuis was, deur die Alleluia Ministries," sê Kings and Queens Funerals in 'n verklaring.
Op 'n gesamentlike mediakonferensie deur die drie begrafnisdienste Maandag, het adv. Prince Mafu, Kings and Queens se regsverteenwoordiger, gesê die drie begrafnisdienste se dienste is individueel en afsonderlik gebruik. Volgens hom was die begrafnisdienste onbewus van die voorgenome "opwekking uit die dood".
LEES OOK: KYK: Pastoor wek glo man uit die dood
Volgens Mafu het die begrafnisdienste Maandag 'n saak teen Lukau by die Jeppe-polisiekantoor aanhangig gemaak.